**PRAVILA "XXXIV. PREDBOŽIČNEGA JADRANJA 2022" 10. 10. 2022**

Ljubitelji morja se bomo srečali na Predbožičnem jadranju (PBJ), da bi tudi v zimskih razmerah spoštovali in občudovali morje ter preskusili svoje jadralno znanje v sredo **7. decembra 2022 ob 19h** **v marini Vrsar na pontonu E**. Določili bomo **Organizacijski odbor PBJ, katerega člani bodo kapitani/skiperji vseh prisotnih bark, udeleženk PBJ.** **Organizacijski odbor PBJ** bo soglasno izbral končni program jadranja in startno jadrnico ter s tem od Pripravljalnega odbora prevzel nadaljnje usmerjanje jadranja.

# Organizacijski odbor PBJ skrbi le za organizacijski del PBJ in ne prevzema nikakršnih pravnih posledic oz. materialne ali moralne odgovornosti za morebiti nastalo škodo ali druge posledice morebitnih dogodkov oz. nesreč med PBJ. Celotno odgovornost za posadko in jadrnico udeleženko PBJ nosi njen kapitan, ki se samostojno odloči za sodelovanje na jadranju, upoštevajoč: vremensko napoved, usposobljenost in zdravstveno stanje posadke, primernost plovila, itd. Kapitan zagotavlja, da vsi člani posadke izpolnjujejo veljavne pogoje za bivanje na barki. S članstvom v Organizacijskem odboru PBJ, oz. plačilom startnine, kapitan vsake jadrnice, udeleženke PBJ, potrdi soglasnost z zgoraj opisanimi in v nadaljevanju navedenimi pravili.

**Program jadranja**

Ob **ugodnih vremenskih pogojih** bo **v sredo** ob 21:00h start nočne etape od Vrsarja do Premude.

**V četrtek** zvečer bo večerja predvidoma pri Celestinu.

**V petek** je ob 9:00h predviden start druge etape iz Premude do Pulja. (zvečer druženje na pomolu)

**V soboto** ob 9:00h bo start zadnje etape od Pulja do Vrsarja. Zvečer bo razglasitev rezultatov, podelitev prehodnih pokalov in zaključek regate na pomolu E v marini Vrsar.

Ob **neugodnih vremenskih pogojih za prečkanje Kvarnerja**, bo jadranje potekalo ob zahodni obali Istre na področju med Umagom in Verudo. Etape bodo prilagojene vremenskim pogojem in ponudbi gostincev. Podroben program PBJ 2022 z etapami bo objavljen v dokumentu: **PROGRAM**, dan pred jadranjem.

**Družabni del Predbožičnega jadranja in obvestila:**

* **Da bo družabni del mogoč, mora vsak član posadke, ki se udeležuje PBJ izpolnjevati veljavne pogoje za bivanje na barki. Odgovornost za to v celoti nosi kapitan udeležene jadrnice.**
* Jadranja se udeležujejo posadke, ki znajo samostojno ustvariti pravo vzdušje na svoji barki. Organiziramo **družabni program na skupnih srečanjih ekip**, predvidoma na najjužnejši točki PBJ ter na razglasitvi rezultatov v Vrsarju. Nekje vmes bo sailors party. Razglasitev rezultatov in podelitev **prehodnih pokalov** na pomolu E marine Vrsar.
* Trenutne imetnike pokalov prosimo, da jih prinesejo na jadranje, **z vgravirano letnico zmage in imenom zmagovite barke.**
* Za začasne priveze in ceno privezov v marinah se dogovarjamo za skupinske popuste. **Vsi privezi so na lastne stroške**.
* Za udeležence pripravljamo spominsko darilo **z logom** XXXIV PBJ 2022.
* Startnina je **50 EUR/osebo** (darilo + 1 x večerja).
* **Sponzorski prispevki** in darila so dobrodošli. Za sponzorje so predvidene objave logotipov na gradivu, spletni strani PBJ in medijih. Za sponzorstvo se obrnite na Pripravljalni odbor.

**Na kratko**

1. **Sestanek kapitanov** v sredo 7. decembra 2022 ob 19:00h v Marini Vrsar, predviden **start prve etape** ob 21:00h.
2. **Program jadranja**: skladno z odločitvijo iz sestanka kapitanov.
3. **Startnina** 50 EUR/osebo, se v celoti porabi za družabni program.
4. **Razglasitev** rezultatov in podelitev prehodnih pokalov PBJ v Vrsarju v soboto 10.12.2022.
5. **Internetna stran** s povabilom in pravili: [http://pluton.ijs.si/](http://pluton.ijs.si/~roman/sailing/regata.html)[~roman](http://pluton.ijs.si/~roman/sailing/regata.html)[/sailing/regata.html](http://pluton.ijs.si/~roman/sailing/regata.html)

**Pripravljalni odbor PBJ 2022:** Matjaž France, Gregor Čampa, Albin Trobec, Roman Trobec, Vlado Kranjc, Igor Perc.

**PRAVILA PBJ:** Poleg veljavnih Pravil o izogibanju trčenju na morju in Splošnih regatnih pravil ISAF velja še naslednje:

1. **Pripravljalni odbor** pripravi scenarije etap **Predbožičnega jadranja (PBJ)** in obvešča posadke o sklepih organizacijskega odbora pred in med jadranjem ter razglasi rezultate po zaključku jadranja.
2. Najkasneje pol ure pred začetkom prve etape mora kapitan jadrnice, ki želi sodelovati, s podpisom udeležbe oz. plačilom startnine pristopiti v Organizacijski odbor in s tem potrditi, da soglaša z dogovorjenim scenarijem in s pravili PBJ. P**rijava posadk, plačilo startnine in prevzem darila** se opravi na pontonu E pred jadrnico Electra.
3. Pred pričetkom prve etape se konstituira **Organizacijski odbor PBJ**, ki ga sestavljajo **vsi kapitani prijavljenih jadrnic**. Organizacijski odbor, upoštevajoč vremensko napoved, usposobljenost posadk in primernost plovil, s konsenzom izbere scenarij PBJ in določi startno jadrnico ter s tem od pripravljalnega odbora prevzame nadaljnjo organizacijo prireditve. Vsak kapitan s podpisom oziroma vplačilom startnine potrdi soglasnost z zgoraj opisanimi in v nadaljevanju navedenimi pravili. Če se soglasje glede scenarija PBJ ne doseže, se jadranje nadaljuje po odločitvi vsakega kapitana, ki lahko izstopi iz Organizacijskega odbora in samostojno nadaljuje z jadranjem. V tem primeru se mu vrne že vplačana startnina.
4. Organizacijski odbor skrbi samo za organizacijski del PBJ, ne prevzema pa **nikakršnih pravnih posledic ter materialne ali moralne osebne ali skupinske odgovornosti** za morebitno nastalo škodo ali druge posledice nesreč med PBJ.
5. Pred vsako etapo je sestanek kapitanov (sedaj članov Organizacijskega odbora PBJ), kjer se določi podrobnosti glede etape. Potrdi se pot etape in časovno omejitev ter določi startno jadrnico. Če je start leteč, veljajo objave iz startne jadrnice po radiu na VHF kanalu 77.
6. Med trajanjem PBJ se ta Pravila lahko spremenijo le ob soglasju vseh članov Organizacijskega odbora.
7. Kapitan posamezne jadrnice je odgovoren za fair-play, meritev časa in spoštovanje Pravil.
8. Vsaka posadka jadrnice sama ureja medsebojne odnose, ki veljajo za posadko na njihovi jadrnici.
9. Med nočnim jadranjem ne veljajo prednosti po Regatnih pravilih, ampak po Pravilih o izogibanju trčenju na morju!
10. Komunikacijski kanal za sporazumevanje med jadrnicami je VHF kanal 77.
11. Startna jadrnica mora dati zvočni znak (če je mogoče tudi po VHF kanal 77):

- 5 minut do starta (ustavitev vseh motorjev);

- 1 minuto do starta;

- start.

1. Čas prihoda v cilj si meri vsaka posadka jadrnice sama, na sekundo natančno. Izmerjeni čas kapitan sporoči **merilni komisiji** na jadrnici Electra, ki računa rezultate, NAJKASNEJE eno uro po časovnem limitu etape, sicer bo merilna komisija njeno uvrstitev označila z DNF. Pri meritvah se upošteva čas, ki ga sprejema GPS, pretvorjen v lokalni čas.
2. Vsaka jadrnica je dolžna vpisati tudi jadrnico, ki je prišla v cilj pred njo in jadrnico, ki je prišla v cilj za njo. To velja še posebej, če jadrnice prihajajo v cilj istočasno. V teh primerih bo merilna komisija pri razvrstitvi upoštevala vrstni red, ki si ga bodo določile jadrnice iz take skupine. Če njihova poročila ne bodo usklajena, npr., če jadrnica J1 zapiše, da je prešla cilj pred jadrnico J2 in J2 zapiše da je prišla pred J1 bo veljalo, da sta prišle v cilj istočasno, z upoštevanjem daljšega časa.
3. Jadrnici, ki se ne udeleži startne procedure etape ali ne pluje po etapnih pravilih, se njena uvrstitev označi z DNS.
4. Jadrnici, ki ne uspe prečkati cilja etape pred časovno omejitvijo, se njena uvrstitev označi z DNF.
5. **Uvrstitev** v etapah in skupna uvrstitev se izračuna na podlagi zbranih časov prihoda v cilj ter pravil za izračun rezultatov in računalniškega programa na jadrnici Electra. Rezultate razglasi Pripravljalni odbor na zaključku PBJ.

**PRAVILA ZA IZRAČUN REZULTATOV**

**Absolutna časovna omejitev (TL)** je najdaljši možni čas jadranja posamezne etape.

Pred vsako etapo se določi TL, v kateri morajo jadrnice prijadrati do cilja, da so uvrščene v absolutno točkovanje. Pri korigiranem točkovanju se TL posamezne jadrnice prilagodi njenemu ratingu tako, da ima teoretično najpočasnejša jadrnica, ki starta na etapi, časovno omejitev enako TL, ostale jadrnice pa imajo sorazmerno krajši TL, ki ga izračunamo tako, da TL delimo z ratingom.

**Točkovanje** regate se izvede na dva načina:

1. ABSOLUTNO - upošteva se realne čase dosežene na posamezni etapi ET (elapsed time) ob upoštevanju TL.

2. KORIGIRANO - upošteva se korigirane čase in TL glede na rating jadrnice.

**Rating**

1. Vsaki jadrnici se določi rating glede na velikost in sposobnosti jadrnice, ki se uporablja pri korigiranem točkovanju. Rating izračuna merilna komisija s formulo:

**Rating=koren((HM+LOA)/20) \* (1 + 0,02FP + 0,04OE + 0,04(GN ali SP) + 0,03KS + FMK)**,

ki ga zaokrožimo na dve decimalki natančno. Koren pomeni kvadratni koren. LOA je dolžina trupa, HM višina jambora nad palubo povečana za polovično dolžino poševnika (vse izmerjeno v metrih na centimeter natančno). Faktorji FP (sklopljiv vijak), OE (zunanji motor ali brez motorja), GN (genaker, drifter), SP (spinaker) in KS (vsaj eno jadro iz tkanin drugačnih od navadnega dakrona) imajo vrednost 1, če so izpolnjeni sicer pa 0. FMK se izračuna na podlagi faktorja (HM/LOA) + (LOA/M) (M je masa v tonah, zaokrožena na dve decimalki). Razpon ratingov vseh sodelujočih jadrnic se razdeli na trinajst razredov. Srednji razred dobi FMK=0, dva sosednja 0,01 ali -0,01 in tako naprej do dveh skrajnih ±0,06. FMK se lahko po presoji merilne komisije poveča še za največ 0,06 pri »prehitrih« jadrnicah.

1. Tako dobljen rating se normira z najnižjim ratingom tako, da dobi teoretično najpočasnejša jadrnica, (ki je startala etapo) rating 1, ostale jadrnice pa sorazmerno višji rating.
2. Pri popravljeni (korigirani) uvrstitvi se dosežen čas jadrnice v posamezni etapi ET pomnoži z normiranim ratingom in tako dobi korigiran čas: **CET = ET \*R.**
3. Korigiran čas jadrnice mora biti krajši od korigirane etapne časovne omejitve, sicer je jadrnica uvrščena kot DNF.

**Točkovanje posameznih etap**

1. Jadrnica, ki pravilno prijadra do cilja etape, dobi število točk enako mestu, ki ga je dosegla na etapi.
2. Jadrnica, ki je startala na etapi, vendar ni prijadrala do cilja v predpisanem času (DNF), dobi 2 točki več kot jadrnica, ki je zadnja pravilno prijadrala v cilj.
3. Jadrnica, ki ni startala na etapi (DNS), dobi 3 točke več kot jadrnica, ki je zadnja pravilno prijadrala v cilj.
4. Regata v kateri nobena jadrnica ni pravilno prejadrala do cilja ni veljavna in ne šteje v skupno uvrstitev.

**Točkovanje celotnega jadranja**

1. Za absolutno in korigirano uvrstitev se sešteje vse točke, ki jih je jadrnica dosegla na posameznih etapah.
2. Jadrnica z najmanjšim seštevkom točk je zmagovalka
3. Če imamo več jadrnic z najmanjšim številom točk (kandidatk za prvo mesto), se razvrstijo po številu njihovih prvih mest na etapnih uvrstitvah. Če so izenačene tudi po tem kriteriju odloča število drugih mest in tako naprej. Če so izenačene tudi po vseh mestih, zmaga tista, ki je bila med njimi najboljša v zadnji etapi, v kateri se je uvrstila vsaj ena med njimi.

**Kršitve pravil, ugovori, pritožbe**

1. Jadrnico, ki grobo krši pravila lahko Pripravljalni odbor izloči iz PBJ.
2. Pri manjših kršitvah lahko Pripravljalni odbor jadrnico kaznuje s kazenskim pribitkom časa.
3. Posamezna jadrnica lahko opozori na možne nepravilnosti, poda ugovor na svoj etapni rezultat ali na kršitve drugih jadrnic v roku pol ure po končani etapi.
4. Kapitan jadrnice lahko poda pripombe na izračunane začasne rezultate eno uro po objavi. Upravičenost pripomb prouči Pripravljalni odbor in jih upošteva po lastni presoji.
5. Vse pritožbe morajo biti podprte s časi in sledjo iz navigacijskega programa, ki jih bo Pripravljalni odbor zahteval tudi v primeru dvoma. Upošteval bo, da je dokazna vrednost GPS-sledi nad izjavo kapitana.